फिल्मकारें डबल रोल दे जरिए दर्शकें लेई हास्य दी स्थितियां बनाने दी बी कोशश कीती ऐ। ऐसी फिल्में च किशोर कुमार अभिनीत ‘दो दूनी चार’ (1968) उल्लेखनीय ऐ। शेक्सपीयर दे नाटक ‘कामेडी आफ एरर्स’ उप्पर अधारत बिमल राय दी इस फिल्म च किशोर कुमार ते असित सेन ने दोह्‌री भूमिकां नभाइयां हियां। बाद च इस्सै फिल्म गी अधार बनाइयै गुलजार ने ‘अंगूर’ फिल्म दा निर्माण कीता, जेह्‌दे च इनें भूमिकाएं गी संजीव कुमार ते देवेन वर्मा ने नभाया। इनें दौनें कलाकारें दे सशक्त अभिनय ने इस फिल्म गी क्लासिक दा दर्जा दुआई दित्ता ऐ।